ועדת הכספים, כנסת 17, פרוטוקול מספר 957, 2009-02-04 13:15

אבישי ברוורמן: שלום לכולם, אני פותח את הדיון בנושא התמודדות עם תחזיות הצמיחה ועם המשבר בתעסוקה.

אבישי ברוורמן: פותח מר יוסי פרחי, מנכ"ל שירות התעסוקה.

יוסי פרחי: אדוני היושב ראש, קודם כל אני מבקש להודות לך על עצם קיום הדיון ופתיחת צוהר לדרך שנושא התעסוקה והאבטלה נראה אצלנו.

יוסי פרחי: אני תפילה לקדוש ברוך הוא שאחרי ה-11 בחודש תהיה בתפקיד כזה שתוכל להשפיע, כי אנחנו מאוד מאמינים בך ובעבר המדהים שיש לך במדינת ישראל.

יוסי פרחי: אתן סקירה קצרה על נושא שירות התעסוקה ואחר כך נתמקד בבעיה האמיתית שקיימת היום.

יוסי פרחי: השקף שנמצא בפנינו מצביע על שנת 2008, כמה דורשי עבודה הגיעו.

יוסי פרחי: בסך הכול היו 484,000 דורשי עבודה, שהתפלגו בין מובטלים, נוער, אבטחת הכנסה קשה ואבטחת הכנסה קלה.

יוסי פרחי: התוצר של השירות ב-2008 היה 121,000 השמות, שזה משמעותי מאוד.

יוסי פרחי: מי המתדיינים היום?

יוסי פרחי: אם אנחנו באים כשירות תעסוקה שיודע להכניס 121,000 איש לעבודה, זה גוף מאוד משמעותי וראוי להתייחסות במשקל הנכון שלו.

יוסי פרחי: התפתחות בנתוני דורשי העבודה במשק – אלה נתוני מגמה.

יוסי פרחי: אנחנו רואים את הגרף בצורת אמבטיה, שהתחילה לעלות במחצית 2008.

יוסי פרחי: המגמה בהירה וברורה, של עלייה באבטלה.

יוסי פרחי: אם באפריל 2008 היו עם 85,000 מובטלים, היום יש כ-210,000 מובטלים.

יוסי פרחי: זאת עלייה מאוד דרמטית.

יוסי פרחי: התחזיות שלנו, שהן מאוד מבוקרות וממעיטות, מסתמכות גם על בנק ישראל ובתיאום אתו וגם על המחקרים של התמ"ת, אנחנו חושבים שלקראת סוף דצמבר נגיע, במקרה המינימלי, לכ-260,000 מובטלים.

יוסי פרחי: זה אומר שיש כבר מפלצות גדולה, שצריך לטפל בה בצורה כבדה ושקולה.

יוסי פרחי: השקף הבא מצביע על מצטרפים חדשים שהגיעו עלינו.

יוסי פרחי: פה רואים שהמגמה הרבה יותר חדה ממה שראינו קודם.

יוסי פרחי: בשקף הבא נראה את המפוטרים החדשים.

יוסי פרחי: כאן אנחנו נכנסים לדרמה שלא הייתה.

יוסי פרחי: אדוני היושב ראש, בדצמבר פוטרו 17,500 איש.

יוסי פרחי: זה מאוד משמעותי למשק במדינת ישראל.

יוסי פרחי: אומר מר צרפתי, שהוא ראש האגף למחקר שלנו, שהוא לא זוכר מספר כל כך גדול של מפוטרים במדינת ישראל בחודש אחד, והמדינה הזאת כבר עברה הרבה מאוד שעות קשות.

יוסי פרחי: השקף הבא הוא התחזית שלנו ל-2009.

יוסי פרחי: אם אנחנו לוקחים את שיעור הצמיחה של 0.2% ב-2009, אנחנו צופים שיעור אבטלה, בתיאום עם בנק ישראל, של 7%-7.5%, כאשר מספר הבלתי מועסקים שאנחנו צופים הוא 228,000 ודורשי עבודה 235,000 בכל נקודת זמן.

יוסי פרחי: זה אומר שבמשך שלושת רבעי שנה אנחנו, כמדינה, צריכים להיערך לקליטה של 50,000 איש ולדעת מה עושים אתם.

יוסי פרחי: מכאן אני מגיע לשקף מאוד דרמטי, שמבטא את הבעיה האמיתית של שירות התעסוקה היום.

יוסי פרחי: הקו האדום למעלה מבטא את כמות העובדים בשירות התעסוקה, הקו הכחול מבטא ממוצע חודשי של דורשי עבודה בשירות והקו הירוק מבטא את תקציב השירות.

יוסי פרחי: יש ירידה מאוד דרמטית, גם בתקציב של השירות וגם בכמות כוח האדם, כשממוצע דורשי העבודה עלה.

יוסי פרחי: זה מביא אותנו למסקנה ברורה מאוד: השירות לא יכול, עם הכוח שלו היום, להרים את הנטל הזה.

יוסי פרחי: אפשר לראות בגרף את כוח האדם שהיה בשירות ב-98' אל מול מצבת המובטלים שהייתה אז במדינת ישראל, ותראה איך זה היום.

קריאה: מה התקציב ב-2009?

יוסי פרחי: 147 מיליון שקלים, ב-2008 הוא היה 170 מיליון שקלים.

יוסי פרחי: הגשנו לאוצר דרישה של 200 מיליון שקלים לכלים תומכי השמה.

יוסי פרחי: הם הקצו כרגע כ-25 מיליון שקלים.

יוסי פרחי: מבחינת כלים תומכי השמה, לפחות להתחלה, זה בסדר.

יוסי פרחי: נתחיל, העיקר שהכסף ייכנס.

יוסי פרחי: הבעיה האמיתית שלנו כרגע היא המשרות בשירות.

יוסי פרחי: אם לוקחים את כמות דורשי העבודה בשירות התעסוקה אל מול מתאמי ההשמה שלנו היחס הוא אחד ל-420 – וזה לב הבעיה.

יוסי פרחי: זאת אומרת, פקיד אחד לא יודע לתת טיפול פעם בשבוע, פעם בשבועיים, ל-420 איש.

יוסי פרחי: הוא הופך להיות רק מי שרושם את האנשים, הוא בוודאי לא יכול לטפל בהם.

יוסי פרחי: צריך לזכור שבתפיסת עולמנו אנחנו לא נבהלים – ואני אומר את זה כמסר מאוד אחראי – מעלייה באבטלה של שנה-שנתיים.

יוסי פרחי: אנחנו נהיה מודאגים מאוד אם לא ננצל את התקופה הזאת לבנות תשתית הון אנושית טובה במדינת ישראל, שכשנצא מהעניין של המיתון נהיה מוכנים.

יוסי פרחי: זה הדבר שמטריד אותי.

יוסי פרחי: עקרונות היסוד כפי שאנחנו תופסים אותם הם: דבר ראשון, חיזוק שירות התעסוקה כסדן מרכזי לקליטת מפוטרים ומתן מענה בתחום ההעצמה האישית וההפניה לעבודה.

יוסי פרחי: גם למשרות שקיימות היום אנחנו צריכים כלים.

יוסי פרחי: דבר שני, שימוש בכלים תומכי השמה.

יוסי פרחי: דבר שלישי, מימוש תוכניות חדשות, שכבר עבדנו עליהן שנה שלמה עם הג'וינט.

יוסי פרחי: יש לנו תוכניות משותפות עם הרשות לעסקים קטנים.

יוסי פרחי: דבר אחרון, המדינה הולכת בכל זאת להוציא הרבה מאוד כסף.

יוסי פרחי: צריך ליצור לינקג' בין תקציבים שנמצאים היום במדינה לבין 210,000 האנשים שנמצאים אצלי בשירות התעסוקה.

אבישי ברוורמן: המילה "צריך" – השאלה היא מי עושה את זה.

אבישי ברוורמן: אני מקווה שב-11 בפברואר תהיה ממשלה שתשמע ולא נגיד "צריך", נגיד "עשינו".

אבישי ברוורמן: תודה רבה, יוסי, על העבודה הברוכה שלך, אני נועל את הישיבה.